*****

ΚΑΝΟΝΙΣΜΟΣ (ΕΟΚ) αριθ. 1248/90 ΤΗΣ ΕΠΙΤΡΟΠΗΣ

της 11ης Μαΐου 1990

για τη μείωση των τιμών βάσης και αγοράς των κουνουπιδιών για την περίοδο 1990/91 μετά τη νομισματική επανευθυγράμμιση της 5ης Ιανουαρίου 1990 και της υπέρβασης του κατωφλίου παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1193/90 (2), και ιδίως το άρθρο 16β παράγραφος 4,

τον κανονισμό (ΕΟΚ) αριθ. 1677/85 του Συμβουλίου της 11ης Ιουλίου 1985 σχετικά με τα νομισματικά εξισωτικά ποσά στο γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (4), και ιδίως το άρθρο 6 παράγραφος 3,

Εκτιμώντας:

ότι ο κανονισμός (ΕΟΚ) αριθ. 784/90 της Επιτροπής της 29ης Μαρτίου 1990 για τον καθορισμό του συντελεστή μειώσεως των γεωργικών τιμών της περιόδου εμπορίας 1990/91 λόγω της νομισματικής επανευθυγράμμισης της 5ης Ιανουαρίου 1990 και για τροποποίηση των τιμών και των ποσών που καθορίζονται σε Ecu για την περίοδο αυτή (5) καθόρισε τον κατάλογο των τιμών και των ποσών του τομέα των οπωροκηπευτικών, που πολλαπλασιάζονται με το συντελεστή 1,001712, στα πλαίσια του καθεστώτος της αυτόματης κατάργησης των αρνητικών νομισματικών αποκλίσεων· ότι το άρθρο 3 του κανονισμού (ΕΟΚ) αριθ. 784/90 προβλέπει να προσδιοριστεί η μείωση που προκύπτει, ιδίως για τις τιμές και τα ποσά που καθορίζονται σε Ecu από το Συμβούλιο για την περίοδο εμπορίας 1990/91, και να καθοριστεί η αξία των τιμών αυτών και των μειωμένων ποσών· ότι η τιμή βάσης και αγοράς των κουνουπιδιών για την περίοδο 1990/91 καθορίστηκε από τον κανονισμό (ΕΟΚ) αριθ. 1194/90 του Συμβουλίου (6).

ότι ο κανονισμός (ΕΟΚ) αριθ. 1370/89 της Επιτροπής (7) καθόρισε σε 55 400 τόνους το κατώφλιο παρεμβάσεως των κουνουπιδιών για την περίοδο 1989/90·

ότι το άρθρο 3 του κανονισμού (ΕΟΚ) αριθ. 1122/89 του Συμβουλίου της 27ης Απριλίου 1989 περί ειδικών μέτρων για την εφαρμογή ορισμένων κατωφλίων παρεμβάσεως στον τομέα των οπωροκηπευτικών για την περίοδο 1989/90 (8) προβλέπει ότι όταν το σύνολο των ποσοτήτων των κουνουπιδιών που φέρονται στην παρέμβαση στην Ισπανία, αφενός, και στην Κοινότητα των Δέκα, αφετέρου, σε εφαρμογή των άρθρων 15, 15α, 15β, 19 και 19α του κανονισμού (ΕΟΚ) αριθ. 1035/72 κατά τη διάρκεια της περιόδου 1989/90, υπερβαίνει το σύνολο των κατωφλίων παρεμβάσεως που καθορίστηκαν για το προϊόν αυτό για όλη ή για μέρος της περιόδου αυτής, οι τιμές βάσης και αγοράς που καθορίζονται για το προϊόν αυτό για την περίοδο 1990/91 μειώνονται κατά 1 % ανά μερίδα υπερβάσεως 18 500 τόνων·

ότι, δυνάμει του άρθρου 2 παράγραφος 1 του κανονισμού (ΕΟΚ) αριθ. 1370/89, η υπέρβαση του κατωφλίου παρεμβάσεως που καθορίστηκε για τα κουνουπίδια για την περίοδο 1989/90 εκτιμάται με βάση τις παρεμβάσεις που πραγματοποιήθηκαν μεταξύ της 1ης Φεβρουαρίου 1989 και της 31ης Ιανουαρίου 1990·

ότι, σύμφωνα με τις πληροφορίες που έδωσαν τα κράτη μέλη, τα μέτρα παρεμβάσεως που ελήφθησαν για τα κουνουπίδια στην Κοινότητα των Έντεκα για την περίοδο 1989/90 αφορούσαν 134 259 τόνους· ότι διαπιστώθηκε, συνεπώς, υπέρβαση από την Επιτροπή κατά 78 859 τόνους του κατωφλίου παρεμβάσεως που καθορίστηκε για την περίοδο αυτή·

ότι, όπως προκύπτει από τα ανωτέρω, οι καθορισθείσες τιμές βάσεως και αγοράς για τα κουνουπίδια και για την περίοδο 1990/91 από τον κανονισμό (ΕΟΚ) αριθ. 1194/90 πρέπει να μειωθούν κατά 4 %· ότι η μείωση αυτή πρέπει να προστεθεί σε εκείνη που προκύπτει από τη νομισματική επανευθυγράμμιση της 5ης Ιανουαρίου 1990·

ότι, κατά τη διάρκεια του πρώτου σταδίου, επιτρέπεται στην Πορτογαλία να διατηρήσει, στον τομέα των οπωροκηπευτικών, την ισχύουσα υπό το προηγούμενο εθνικό καθεστώς νομοθεσία για την οργάνωση της εσωτερικής γεωργικής αγοράς της, με τους όρους που προβλέπονται στα άρθρα 262 έως 265 της πράξης προσχώρησης· ότι, εφεξής, οι τιμές και τα ποσά που καθορίζονται από τον παρόντα κανονισμό ισχύουν στην Κοινότητα, με εξαίρεση την Πορτογαλία·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι τιμές βάσης και αγοράς που καθορίστηκαν για τα κουνουπίδια και για την περίοδο 1990/91 από τον κανονισμό (ΕΟΚ) αριθ. 1194/90, μειώνονται κατά 4,16 % και καθορίζονται ως εξής:

(Ecu ανά 100 kg καθαρού βάρους)

1.2,3.4,5 // // // // Περίοδος

// Τιμή βάσης

// Τιμή αγοράς

1.2.3.4.5 // // ΕΟΚ - 10 // Ισπανία // ΕΟΚ - 10 // Ισπανία // // // // // // Μάιος (14 - 31) // 29,83 // 23,53 // 12,98 // 10,23 // Ιούνιος // 23,84 // 19,02 // 10,33 // 8,24 // Ιούλιος // 21,05 // 16,92 // 9,06 // 7,28 // Αύγουστος // 21,05 // 16,92 // 9,06 // 7,28 // Σεπτέμβριος // 22,82 // 18,25 // 9,70 // 7,76 // Οκτώβριος // 23,71 // 18,92 // 10,07 // 8,04 // Νοέμβριος // 28,74 // 22,71 // 12,43 // 9,82 // Δεκέμβριος // 28,74 // 22,71 // 12,43 // 9,82 // Ιανουάριος // 28,74 // 22,71 // 12,43 // 9,82 // Φεβρουάριος // 26,74 // 21,21 // 11,53 // 9,14 // Μάρτιος // 28,18 // 22,29 // 12,07 // 9,55 // Απρίλιος // 28,54 // 22,56 // 12,43 // 9,82 // // // // //

Οι τιμές αυτές αναφέρονται σε κουνουπίδια με φύλλα κομμένα σε στεφάνη, της ποιοτικής κατηγορίας Ι, συσκευασμένα. Δεν περιλαμβάνουν την επίπτωση του κόστους συσκευασίας με την οποία παρουσιάζεται το προϊόν.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 119 της 11. 5. 1990.

(3) ΕΕ αριθ. L 164 της 24. 6. 1985, σ. 6.

(4) ΕΕ αριθ. L 182 της 3. 7. 1987, σ. 1.

(5) ΕΕ αριθ. L 83 της 30. 3. 1990, σ. 102.

(6) ΕΕ αριθ. L 119 της 11. 5. 1990.

(7) ΕΕ αριθ. L 137 της 20. 5. 1989, σ. 19.

(8) ΕΕ αριθ. L 118 της 29. 4. 1989, σ. 23.